NÅ: Folkemord-høring om Israel
Hvis saken tas opp av dommerne i Haag, er skaden allerede skjedd for Israel, mener ekspert på folkerett, Cecilie Hellestveit.  Torsdag startet Den internasjonale domstolen (ICJ) høringen i saken der Israel er anklaget for å begå folkemord på palestinere i Gaza. I to dager skal den åpne høringen foregå i Haag. Israel møter i Haag for å motsette seg det de kaller «ærekrenkelsene». Det er Sør-Afrika som sendte inn anklagen til Haag i romjulen.  Som en del av Sør-Afrikas åpningsinnlegg torsdag formiddag, hevder de Israel med vitende og vilje har skapt ulevelige forhold på Gazastripen, melder Reuters.  Sør-Afrika hevder også at Israels intensjon om å ødelegge Gaza « har blitt pleiet fra det høyeste statlige nivå».  Sørafrikanerne ber også FN-domstolen om å beordre stans i krigføringen. Israel får anledning til å svare på anklagene fredag.  Jurist og ekspert i folkerett, Cecilie Hellestveit, sier saken kan få store konsekvenser for Israel lenge før en eventuell dom er avlagt.  For hvis saken tas opp, er skaden allerede skjedd for Israel, mener hun. – Det vil være en betydelig seier for palestinerne. Det kan få store praktiske og sikkerhetspolitiske konsekvenser for Israel med tanke på våpenimport og bilaterale avtaler. Også vestlige stater vil vegre seg for å selge eller gi våpen til Israel dersom våpnene skal benyttes i det ICJ behandler som et mulig folkemord, mener folkerettsekspert Hellestveit. Straffesak begrenser Israel I anklagen fra Sør-Afrika heter det at «Israel har siden 7. oktober mislyktes i å forhindre folkemord og unnlatt å straffeforfølge direkte og offentlig tilskyndelse til folkemord».  Hellestveit sier at dersom saken blir tatt opp til realitetsbehandling etter den aktuelle høringen, kan retten pålegge Israel noen tiltak som forhindrer folkemord mens saken pågår.  Blir tiltakene innført, vil de «bokse inn», og begrense, Israel sin krigføring både militært og retorisk, sier Hellestveit.  Det kan være for eksempel å stanse enkelte typer angrep, sier hun.  – Det kan også være å kreve bedre humanitær tilgang som å få mat, medisiner og stans i angrep på sykehus. Det kan være å begrense hva offentlige tjenestemenn og representanter for Israel har lov til å si. Og Israel kan bli nødt til å stramme inn på alternativer som diskuteres som mulige målsettinger for krigen. Dessuten kan Israel bli pålagt å rapportere jevnlig til domstolen hva de gjør for å beskytte Gazas sivilbefolkning, forklarer Hellestveit til VG.  Eskalering før høring Juristen mener Israel er bevisst på begrensningene som kan bli pålagt dem, og mener at den nylige eskaleringen i Khan Yunis kan sees i lys av saken i Haag. – Etter det kan Israel risikere å presses av domstolen til å justere sin militære maktbruk på Gaza, sier folkerettseksperten.  Dersom ikke Israel følger eventuelle pålegg fra retten, vil det virke negativt for Israel i den pågående rettsbehandlingen, forklarer Hellestveit. – Dersom Israel ikke retter seg etter pålegg om å beskytte sivilbefolkningen, vil domstolen tolke det som en del av spørsmålet om Israels hensikt med handlingene. Det øker risikoen for at Israel får en fellende dom for folkemord, mener juristen. – Hvorfor er det akkurat Sør-Afrika som har klaget inn Israel?, spør VG Hellestveit. – Sør-Afrika avsluttet sitt presidentskap i BRIKS med å innleveres denne anklagen. De tok på seg en oppgave som de andre medlemmene, Brasil, Russland, India og Kina, nok setter stor pris på. Dessuten fikk BRIKS nye medlemmer ved årsskiftet: Egypt, Etiopia, Iran, Saudi-Arabia og Emiratene, som nok også setter pris på dette. Slik sett var dette både en gest til palestinerne, men også en gest til de andre BRIKS-landene. – Når vil en dom foreligge? – En realitetsbehandling av saken vil trolig ta flere år. Men det sentrale nå er likevel hvorvidt saken tas opp, og det svaret får vi trolig i løpet av uker. Et trent øre vil nok ha en god forming om hvor dette bærer etter to dager, mener Hellestveit.  – Vil dette kunne stoppe krigen?  – Å stanse selve krigen er ikke noe retten kreve av Israel, fordi klagen ikke handler om krigen, men om utvalgte krigføringsmetoder, forklarer folkerettseksperten til VG.  Men dersom man etter denne ukens prosesser i Haag bestemmer seg for å realitetsbehandle saken, kan krigen komme til å i mindre grad gå ut over sivile, mener Hellestveit.  – Israel vil bli presset til å i større grad ta større hensyn til sivile liv, tilgang på sykehus, mat, vann og medisiner, for å vise at Israel ikke har en hensikt å utrydde palestinerne. De kan bli presset til å få ned sivile tap og legge til rette for mer humanitær tilgang. Det vil trolig føre til at palestinske sivile skånes mer, men at israelske soldater eksponeres mer.  – Blir det fellende dom i saken, mener du?  – Jeg tror nok at det skal svært mye til for at Israel får en fellende dom for folkemord. Men det er ikke poenget! Her er det prosessen som er viktig, som har som hensikt å gi noen redskaper til å presse Israel til å endre modus operandi på Gaza, forklarer folkerettsekspert Hellestveit. 
Den internasjonale straffedomstolen (ICJ) starter høringer torsdag, der Israel anklages for folkemord på palestinere i Gaza. Anklagen ble sendt inn av Sør-Afrika i romjulen, og Israel kommer til Haag for å motsette seg «ærekrenkelsene». Folkerettsekspert Cecilie Hellestveit mener at hvis saken blir tatt opp etter høringen, er skaden allerede skjedd for Israel, og dette vil være en betydelig seier for palestinerne. Saken kan få store praktiske og sikkerhetspolitiske konsekvenser for Israel, påvirke våpenimport og bilaterale avtaler.